Un locuitor din satul Bordenii Mici, comuna Scorțeni, susține că, în ultima perioadă, a devenit victima unor persoane necunoscute, care intră în curtea locuinței și fac scandal. Acesta a depus odată cu plângerea la poliție și imaginile surprinse de o cameră de supraveghere.
"Niște indivizi, pe care nu îi cunosc, cel mai probabil beți, au intrat în curtea casei mele fără aprobarea mea sau a soției. Au început să strige, apoi să amenințe. Au făcut acest lucru de vreo 2-3 ori" ne-a transmis cititorul.
Acesta a sunat la Poliție și le-a transmis agenților imaginile surprinse de o cameră de supraveghere.
"Au venit cei de la poliția din Băicoi, iar plângerea s-a depus direct la Parchetul de pe lângă Judecătoria Câmpina" a precizat prahoveanul.
Acesta speră ca cei vinovați de violarea domiciliului să fie identificați și sancționați.
Potrivit Codului Penal, pătrunderea fără drept, în orice mod, într-o locuinţă, încăpere, dependinţă sau loc împrejmuit ţinând de acestea, fără consimţământul persoanei care le foloseşte, ori refuzul de a le părăsi la cererea acesteia se pedepseşte cu închisoare de la 3 luni la 2 ani sau cu amendă.
În cazul în care fapta este săvârşită de o persoană înarmată, în timpul nopţii ori prin folosire de calităţi mincinoase, pedeapsa este închisoarea de la 6 luni la 3 ani sau amendă.